b'\n_START_ARTICLE_\nJurakalnio griovos atodanga ir atragis\n_START_PARAGRAPH_\nJurakalnio griovos atodanga ir atragis \xe2\x80\x93 valstyb\xc4\x97s saugomas geologinis gamtos paveldo objektas Ventos regioniniame parke Akmen\xc4\x97s rajone, \xc4\xaf pietvakarius nuo Papil\xc4\x97s miestelio (kitoje Ventos pus\xc4\x97je). Pasiekiamas i\xc5\xa1 kelio \xc2\xa01011\xc2\xa0 Papil\xc4\x97\xe2\x80\x93Gumbakiai\xe2\x80\x93\xc5\xa0vendriai\xc2\xa0. Priklauso Ma\xc5\xbeeiki\xc5\xb3 mi\xc5\xa1k\xc5\xb3 ur\xc4\x97dijos Kairi\xc5\xa1ki\xc5\xb3 g-jos (612 kv., 1 skl.) teritorijai._NEWLINE_Objektas paskelbtas saugomu Gamtos apsaugos komiteto prie Lietuvos TSR Ministr\xc5\xb3 Tarybos 1960 m. rugs\xc4\x97jo 1 d. \xc4\xafsakymu Nr. 165. Siekiama i\xc5\xa1saugoti trapi\xc4\x85 erozin\xc4\x99 geomorfologin\xc4\x99 form\xc4\x85 ir juros sistemos nuogul\xc5\xb3 sluoksnius su gausia to meto gyv\xc5\xabnija. Jurakalnio atodanga yra unikali, nes \xc5\xa1iuo metu tai vienintel\xc4\x97 moksliniams tyrimams tinkama juros periodo atodanga, atskleid\xc5\xbeianti prie\xc5\xa1 130\xe2\x80\x93150 mln. met\xc5\xb3 vykusius geologinius procesus.\n_START_SECTION_\nIstorija\n_START_PARAGRAPH_\nRa\xc5\xa1ytiniuose \xc5\xa1altiniuose Jurakalnio atodanga minima nuo 1824 m. Pirmasis, kuris Papil\xc4\x97s atodangoje ir kitose Ventos up\xc4\x97s sl\xc4\x97nio vietose aptinkamus senov\xc4\x97s gyvi\xc5\xb3 suakmen\xc4\x97jimus palaik\xc4\x97 muziejin\xc4\x97mis vertyb\xc4\x97mis, buvo Baubli\xc5\xb3 muziejaus \xc4\xafk\xc5\xabr\xc4\x97jas Dionizas Po\xc5\xa1ka, 1811 m. lank\xc4\x99s Ventos pakrantes ir \xc4\x8dia prisirink\xc4\x99s daug eksponat\xc5\xb3._NEWLINE_Dar 1936 m. u\xc5\xbera\xc5\xa1yta sakm\xc4\x97 apie urv\xc4\x85, buvus\xc4\xaf prie Jurakalnio, apie 4 m gylio ir po 3 m ilgio bei plo\xc4\x8dio. Urvas kadaise buv\xc4\x99s gr\xc4\xafstas lentomis, netoliese stov\xc4\x97jusi \xc5\xa0v. Jono koplyt\xc4\x97l\xc4\x97. Ir ten vaidendav\xc4\x99si: pasirodydav\xc4\x99s nepa\xc5\xbe\xc4\xafstamas \xc5\xbemogus, kojas apsivynioj\xc4\x99s baltais autais. Grei\xc4\x8diausiai tas urvas atsirado XIX a. rus\xc5\xb3 geologams ie\xc5\xa1kojus \xc5\xa1ioje vietoje akmens anglies. Paie\xc5\xa1kos buvusios nes\xc4\x97kmingos, ta\xc4\x8diau urvas liko._NEWLINE_Papil\xc4\x97s apylink\xc4\x97s pagars\xc4\x97jo retomis fosilijomis. Iki \xc5\xa1iol Papil\xc4\x97je rastas dinozaur\xc5\xb3 laik\xc5\xb3 gyv\xc5\xabno stuburo slankstelis, kuris saugomas Geologijos ir geografijos instituto muziejuje. 2010 m. \xc5\xa0alti\xc5\xa1ki\xc5\xb3 triaso karjere rasta senovini\xc5\xb3 ropli\xc5\xb3 (fitozauro, priklausan\xc4\x8dio archozaur\xc5\xb3 grupei) dant\xc5\xb3 ir kaul\xc5\xb3 liekan\xc5\xb3. \xc5\xa0iuo metu radiniai eksponuojami Akmen\xc4\x97s kra\xc5\xa1to muziejuje._NEWLINE_2012 m. \xc4\xafrengtas geologinis pa\xc5\xbeintinis takas, 2015 m. pastatytas 15 m auk\xc5\xa1\xc4\x8dio \xc5\xa1iuolaikinis ap\xc5\xbevalgos bok\xc5\xa1tas.\n_START_SECTION_\nPa\xc5\xbeintinis takas\n_START_PARAGRAPH_\nI\xc5\xa1 Papil\xc4\x97s \xc4\xaf Jurakaln\xc4\xaf driekiasi pa\xc5\xbeintinis takas: prasid\xc4\x97damas nuo Simono Daukanto muziejaus, jis kerta Ventos up\xc4\x99, eina pro Papil\xc4\x97s I piliakaln\xc4\xaf ir baigiasi Jurakalnyje \xe2\x80\x93 seniausiai Lietuvoje tyrin\xc4\x97jamu geologiniu objektu. I\xc5\xa1vaizdus med\xc5\xbeiais apaug\xc4\x99s g\xc5\xabbrys, nuo skard\xc5\xbeio atskirtas gilia griova, nueinan\xc4\x8dia \xc4\xaf Ventos up\xc4\x97s sl\xc4\x97n\xc4\xaf \xe2\x80\x93 tai Jurakalnis, m\xc4\x97gstama papil\xc4\x97ni\xc5\xa1ki\xc5\xb3 poilsio, pasivaik\xc5\xa1\xc4\x8diojim\xc5\xb3 vieta. Griova toje vietoje apaugusi gausia augmenija. J\xc4\x85 slepia juodalksnio vainikai. Kad lengviau b\xc5\xabt\xc5\xb3 surasti \xc5\xa1i\xc4\x85 garsi\xc4\x85j\xc4\x85 atodang\xc4\x85, reikia nuo griovos \xc5\xbeio\xc4\x8di\xc5\xb3, atsiverian\xc4\x8di\xc5\xb3 \xc4\xaf Ventos sl\xc4\x97n\xc4\xaf, pa\xc4\x97j\xc4\x97ti apie 75 metrus. Ji yra apie 580 m \xc4\xaf piet\xc5\xb3 pietvakarius nuo gel\xc5\xbebetoninio tilto per Ventos up\xc4\x99 Papil\xc4\x97je ir apie 150 m \xc4\xaf pietvakarius nuo buvusio mal\xc5\xabno. \xc5\xa0i\xc4\x85 atodang\xc4\x85 dabar lengviausia tyrin\xc4\x97ti, nes ji yra griaunama griovin\xc4\x97s erozijos, neap\xc5\xbeelianti augmenija._NEWLINE_Jurakalnio griovos pritaikytos lankytojams: sutvarkyta aplinka, nutiestas medinis takas, \xc4\xafrengti laiptai, pastatytas ap\xc5\xbevalgos bok\xc5\xa1tas, i\xc5\xa1kirsti ir suformuoti \xc5\xbeeldiniai. Ventos regioninio parko Ventos kra\xc5\xa1tovaizd\xc5\xbeio draustinyje, be Jurakalnio atragio, saugoma ir daugiau i\xc5\xa1skirtini\xc5\xb3 vertybi\xc5\xb3: pirmasis bei antrasis Papil\xc4\x97s piliakalniai, penkiolikakamien\xc4\x97 liepa.'